Diari Oficial de la Generalitat Valenciana


Sumari del DOGV 6838, del 10-08-2012 (2012/7915)

ORDE 52/2012, de 2 d'agost, de la Conselleria d'Educació Formació i Ocupació, per la qual es convoquen subvencions a empreses de la Comunitat Valenciana per a incentivar la celebració i el manteniment de contractes indefinits a temps parcial amb alumnes de Formació Professional Inicial.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6838

Data del DOGV
:   10-08-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/7915


Data del document
:   02-08-2012

Organisme emissor
:   Conselleria d'Educació, Formació i Ocupació

Tipus de document
:   Ordre

Anàlisi jurídica

 Descriptors 

:   * ajuda pública

ORDE 52/2012, de 2 d'agost, de la Conselleria d'Educació Formació i Ocupació, per la qual es convoquen subvencions a empreses de la Comunitat Valenciana per a incentivar la celebració i el manteniment de contractes indefinits a temps parcial amb alumnes de Formació Professional Inicial. [2012/7915]
Les circumstàncies que envolten la incorporació laboral dels jóvens són complexes a causa, entre altres motius, de l'elecció que han de fer entre l'activitat remunerada i la formació acadèmica.
Del que s'ha dit abans es deriva la incorporació tardana al mercat de treball de molts jóvens, la qual cosa repercutix en una major dependència econòmica respecte de les seues famílies i una menor autonomia i maduració personal.
A això cal afegir que hi ha treballadors amb escassa o nul·la qualificació professional que desitjarien millorar la seua qualificació professional però les seues circumstàncies personals els impedixen optar per cursar cicles formatius i abandonar l'activitat laboral, la qual cosa va en detriment de la seua ocupabilitat.
Així mateix, és important fomentar la substitució de contractes temporals en l'empresa per contractes fixos i, simultàniament, afavorir la formació d'estos treballadors.
Les empreses necessiten treballadors amb motivació i interés per la formació acadèmica de qualitat que proporcionen els cicles formatius, pel fet que el capital humà format redunda en la millora de la seua competitivitat.
Unir tots els objectius mencionats és possible per mitjà de la concessió d'ajudes a les empreses per la formalització i el manteniment de contractes de caràcter indefinit a temps parcial de persones que cursen cicles formatius, ja que esta mesura facilita la integració laboral d'estes persones, els permet compatibilitzar-la amb la formació i es contribuïx a potenciar el sector empresarial.
En eixa direcció va el Pacte Valencià pel Creixement i l'Ocupació II per al període 2009-2013 (PAVACE II), que establix com un dels objectius prioritaris la realització de convocatòries d'ajudes per a compatibilitzar l'ocupació i la formació i millorar l'ocupabilitat i la cohesió social.
Per això, fent ús de les atribucions conferides per l'article 28 de la Llei 5/1983, de 30 de desembre, del Consell, vista la proposta del director general de Formació i Qualificació Professional de data de 23 de julio de 2012 i de conformitat amb esta,
ORDENE
Primer. Objecte
Esta orde té com a objecte l'establiment de subvencions que fomenten la subscripció i el manteniment de contractes indefinits a temps parcial d'alumnes majors de 18 anys que durant el curs acadèmic 2012-2013 cursen primer o segon curs de cicles formatius de Formació Professional Inicial de grau mitjà o superior en un centre educatiu ubicat a la Comunitat Valenciana.
Segon. Quantia de la subvenció
1. La subscripció d'un contracte indefinit a temps parcial realitzada a partir de la publicació d'esta orde amb una persona que es matricule per primera vegada en el curs 2012-2013 en el primer o segon curs d'un cicle formatiu de Formació Professional Inicial se subvencionarà amb 3.500 euros.
2. Se subvencionarà amb 2.500 euros el manteniment del contracte indefinit amb una persona que es matricule per primera vegada en el segon curs del cicle formatiu corresponent en el cas que el contracte haja sigut objecte de subvenció en la convocatòria de l'exercici pressupostari precedent.
No és susceptible de subvenció el manteniment d'un contracte la formalització del qual haja sigut objecte de subvenció amb càrrec a una convocatòria anterior en ocasió de la primera matrícula en el segon curs del cicle formatiu.
3. El dret al cobrament efectiu de la subvenció es meritarà en el moment de concessió de la subvenció.
Tercer. Beneficiaris
1. Podran ser beneficiaris d'estes subvencions les empreses o entitats sense ànim de lucre de caràcter privat, les comunitats de béns o qualsevol altra unitat econòmica o patrimoni separat, en els termes establits en l'article 11.3 de la Llei 38/2003, de 17 de novembre, General de Subvencions, sempre que tinguen centres de treball radicats en la Comunitat Valenciana, en els quals hauran de prestar servicis els alumnes contractats.
2. Sense perjuí del que s'ha dit anteriorment, queden exclosos com a beneficiaris:
2.1 Les entitats financeres, les administracions públiques, les fundacions constituïdes per entitats públiques i les empreses amb participació pública.
2.2 Les empreses i entitats que durant l'any anterior a la contractació hagen extingit contractes indefinits en virtut d'expedients de regulació d'ocupació, per causes objectives o acomiadaments declarats ferms i improcedents per resolució judicial o administrativa.
2.3 Les empreses o entitats que hagen sigut sancionades en ferm amb motiu de les infraccions contingudes en les seccions 1 i 3 del capítol II (infraccions en matèria de relacions laborals i infraccions en matèria d'ocupació, respectivament) i en els capítols III, IV i V (infraccions en matèria de seguretat social, infraccions en matèria d'emigració, moviments migratoris i treball d'estrangers i infraccions en matèria de societats cooperatives, respectivament) del text refós de la Llei d'Infraccions i Sancions de l'Orde Social, aprovada mitjançant el Reial Decret Legislatiu 5/2000, durant els tres anys anteriors a la presentació de la sol·licitud.
2.4 Les empreses o entitats que hagen sigut sancionades en ferm amb motiu de les infraccions greus i molt greus contingudes en la secció 2 del capítol II (infraccions en matèria de prevenció de riscos laborals) del text refós de la Llei d'Infraccions i Sancions de l'Orde Social, aprovada mitjançant el Reial Decret Legislatiu 5/2000, durant els dos i tres anys, respectivament, anteriors a la presentació de la sol·licitud.
2.5 Les empreses o entitats que hagen sigut condemnades per mitjà de sentència ferma pels delictes contra els drets dels treballadors continguts en el títol XV del Llibre Segon del Codi Penal, durant els 5 anys anteriors a la sol·licitud.
2.6 Les empreses o entitats en què concórrega alguna de les circumstàncies previstes en els apartats 2 i 3 de l'article 13 de la Llei 38/2003, de 17 de novembre, General de Subvencions. La justificació de la no-concurrència d'estes circumstàncies s'acreditarà d'acord amb el que establix l'apartat 7 del dit article.
2.7 Per tractar-se d'ajudes acollides al règim de minimis, les empreses pertanyents als sectors a què es fa referència en la disposició addicional tercera.
Quart. Condicions
Els beneficiaris d'estes ajudes han de:
1. Formalitzar o mantindre, segons el supòsit subvencionable, un contracte de treball indefinit a temps parcial amb una persona major de 18 anys, sempre que es comprometa a permetre i facilitar que curse un cicle formatiu relacionat amb la prestació laboral objecte del contracte de treball. L'horari de treball haurà de ser compatible amb l'assistència a classe del treballador.
2. Estar radicades a la Comunitat Valenciana, bé per tindre el domicili social o algun centre de treball en esta i que la prestació laboral s'exercisca en l'àmbit territorial de la Comunitat Valenciana.
Quint. Exclusions
Estaran exclosos de subvenció:
1. Els contractes que es formalitzen amb cònjuges, ascendents, descendents i la resta de parents per consanguinitat, afinitat o, si és el cas, per adopció, fins al segon grau inclusivament, de l'ocupador o dels que tinguen càrrecs de direcció o siguen membres dels òrgans d'administració en les empreses que revisten la forma jurídica d'empreses mercantils.
2. Els contractes que es formalitzen amb els qui tinguen càrrecs de direcció o siguen membres dels òrgans d'administració, en les empreses que revisten la forma jurídica de societats mercantils.
3. Els contractes formalitzats amb anterioritat a la publicació d'esta orde.
Sext. Obligacions de les entitats beneficiàries
A més de complir les obligacions establides en l'article 14 de la Llei General de Subvencions, els beneficiaris estan obligats a:
1. Formalitzar o mantindre, segons el supòsit subvencionable, un contracte indefinit a temps parcial amb una persona major de 18 anys en els termes fixats en esta orde.
2. Presentar en el mes de gener i juliol de cada any, i durant tres anys, davant de l'òrgan gestor de les ajudes la vida laboral de l'empresa corresponent al semestre anterior a fi d'acreditar el manteniment del lloc de treball.
3. Sotmetre's a les actuacions de comprovació, que farà la Conselleria d'Educació Formació i Ocupació, així com qualssevol altres de comprovació i control financer que puguen dur a terme els òrgans de control competents, tant nacionals com comunitaris, a les quals ha d'aportar tota la informació que li siga requerida en l'exercici de les actuacions anteriors, d'acord amb el que es preveu en els articles 45 i 46 de la LGS.
4. Conservar els documents justificatius de l'aplicació dels fons rebuts, incloent-hi els documents electrònics, mentres puguen ser objecte d'actuacions de comprovació i control durant un període mínim de tres anys a partir del tancament del Programa Operatiu del Fons Social Europeu per al període 2007-2013.
5. Per tractar-se d'ajudes cofinançades pel Fons Social Europeu, subjectar-se al que preveu el Reglament (CE) número 1828/2006 de la Comissió, de 8 de desembre de 2006, pel qual es fixen les normes de desplegament del Reglament (CE) número 1083/2006, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenrotllament Regional, Fons Social Europeu i Fons de Cohesió, sobre informació i publicitat del cofinançament de les ajudes pel Fons Social Europeu. Entre estes normes cal destacar que la concessió de la subvenció implica l'acceptació de ser inclòs en una llista que es publicarà en format electrònic o per qualsevol altre mitjà, en la qual figuraran els beneficiaris, l'operació finançada i l'import de l'ajuda. Així mateix, s'haurà d'informar l'alumnat i publicitar amb caràcter general que el projecte es finança pel Fons Social Europeu, la Conselleria d'Educació, Formació i Ocupació de la Generalitat i el Ministeri d'Ocupació i Seguretat Social (Servici Públic d'Ocupació Estatal). Amb este fi s'han d'incloure els respectius logotips en el material que s'utilitze per a la difusió: material formatiu, cartelleria, fullets, pàgina web, etc.
Sèptim. Condicions de la compatibilitat ocupació-formació
1. El contracte de treball serà indefinit a temps parcial, amb una jornada que represente la mitat de la completa prevista en el conveni col·lectiu o pacte d'empresa d'aplicació. En tot cas, la jornada laboral no podrà ser inferior a 20 hores en còmput setmanal.
2. El contingut de la prestació laboral haurà d'estar directament relacionat amb l'aprenentatge que s'estiga duent a terme en el cicle formatiu.
3. Mentres la relació laboral se simultaniege amb l'aprenentatge teoricopràctic i fins al 30 de juny del tercer curs des que l'interessat va començar a cursar el cicle formatiu, hauran de pactar-se en el contracte de treball les condicions següents:
- No es faran hores extraordinàries ni complementàries.
- No es faran torns de nit.4. Així mateix, mentres se simultaniege la relació laboral amb l'aprenentatge teoricopràctic en el centre educatiu, l'empresa ha d'assignar un instructor que proporcione el suport necessari a l'estudiant-treballador.
5. El centre educatiu ha de designar una persona responsable que coordine les accions docents amb la seua aplicació efectiva a través del contracte de treball, en cooperació amb l'instructor designat per l'empresa, de manera que es garantirà que l'ocupació tinga una relació directa amb les ensenyances teoricopràctiques. Esta persona responsable farà una avaluació trimestral de resultats, que informarà de l'entitat col·laboradora.
6. El mòdul de Formació en Centres de Treball (FCT) podrà cursar-se en la mateixa empresa, i les hores dedicades a la realització d'este mòdul han de quedar perfectament delimitades respecte de l'activitat remunerada. Així mateix, la realització del mòdul de FCT en l'empresa tindrà caràcter preferent enfront d'altres empreses si així ho acorden l'empresa i el treballador.
Octau. Criteris de selecció de l'alumnat-empreses
1. En cas que el nombre d'empreses i alumnes vinculats a cada empresa supere la dotació prevista, se seleccionarà el binomi empresa/alumne d'acord amb l'orde de preferència següent:
1.1 Que es tracte de la contractació d'una persona que es matricule per primera vegada en primer curs d'un cicle formatiu.
1.2 Que es tracte de la contractació d'una persona que es matricule per primera vegada en segon curs del cicle formatiu.
1.3 Que es tracte del manteniment del contracte amb una persona que es matricule per primera vegada en segon curs del cicle formatiu.
2. Dins de cada un dels apartats anteriors, la preferència s'establirà en funció dels millors expedients acadèmics dels alumnes en les ensenyances des de les quals accedisquen al cicle en el cas de l'apartat 1.1, i del primer curs del cicle formatiu corresponent en el cas dels apartats 1.2 i 1.3. En cas d'empat, tindrà preferència aquell en el qual el nivell de renda de la unitat familiar a què pertany siga inferior.
Nové. Presentació de sol·licituds
1. El termini de presentació de sol·licituds s'iniciarà l'endemà de la publicació d'esta orde i finalitzarà el 30 de setembre de 2012.
2. Les sol·licituds es presentaran en model normalitzat en el registre d'entrada de la Direcció General de Formació i Qualificació Professional, avinguda Navarro Reverter, núm. 2 de València, CP-46799, preferentment, sense perjuí de poder fer-ho en qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, inclosa la presentació, si és el cas, a través del corresponent registre telemàtic.
3. Les sol·licituds de subvenció hauran d'anar acompanyades de la documentació següent:
3.1. Documentació relacionada amb la sol·licitud de subvenció:
- Annex I sol·licitud de subvenció
- Annexos II i III
- Declaracions expresses segons annexos IV a VI
- Document de domiciliació bancària annex VII
- Relació de documentació que acompanya a la seua sol·licitud segons l'annex I
- Informe favorable dels representants unitaris dels treballadors en l'empresa si existira este òrgan en l'empresa
3.2. Documentació relacionada amb l'entitat sol'licitant:
- Còpia compulsada del DNI, en cas d'empresari individual, i inscripció en el Registre Mercantil del nom comercial amb el qual opere, quan no ho faça estrictament amb el seu nom i cognoms.
- Escriptura on consten els poders de la persona que fa la sol'licitud i NIF d'esta.
- Escriptura de constitució de l'entitat i de la targeta d'identificació fiscal (CIF) d'esta.
- Certificat de trobar-se al corrent de pagament en les seues obligacions tributàries amb la hisenda estatal i la hisenda autonòmica i autorització per a obtindre'ls segons models dels annexos VIII i IX, així com de trobar-se al corrent de les obligacions amb la Seguretat Social (règim general) i en el cas d'autònoms a més el del règim especial corresponent (règim especial autònom, agrari, etc.).
- Alta en l'impost d'activitats econòmiques i últim rebut de pagament del mateix o declaració jurada d'exempció, segons annex X.
- Vida laboral amb variació de dades de l'empresa l'any immediatament anterior a la contractació o al manteniment del contracte, segons els casos, així com la justificació (mitjançant una resolució administrativa o judicial) de totes aquelles baixes no voluntàries.
- En el cas d'agrupacions de persones físiques o jurídiques, s'haurà d'aportar també omplit l'annex XI.
S'entendrà en situació regular de pagaments l'empresa que haja obtingut un ajornament i ho acredite documentalment respecte del deute ajornat.
3.3 Documentació relacionada amb el treballador pel qual se sol'licita la subvenció:
- Contracte de treball del treballador, en el qual conste l'horari de treball, degudament comunicat a l'oficina d'ocupació i document d'alta en la Seguretat Social.
- Imprés normalitzat de comunicació al treballador (annex XII) que l'empresa ha sol'licitat una subvenció per la seua contractació a l'empara d'esta orde, i que l'esmentada subvenció està cofinançada pel Fons Social Europeu a través del Programa Operatiu per a la Comunitat Valenciana 2007-2013.
- Certificació del centre docent acreditativa de la matriculació de l'alumne-treballador en el cicle formatiu corresponent, segons annex XIII. Així mateix, s'adjuntarà un certificat del centre docent on conste els mòduls en què es matricula l'alumne-treballador.
Deu. Instrucció i valoració
1. Les ajudes es concediran en règim de concurrència competitiva i la instrucció del procediment correspondrà al Servici de Gestió de la Formació Professional Reglada, que podrà demanar al sol'licitant l'aportació addicional de tota la documentació que necessite per a resoldre sobre la sol'licitud presentada.
2. Per a la valoració dels projectes es constituirà una comissió de valoració presidida pel cap del Servici de Gestió de la Formació Professional Reglada, llevat que designe un substitut, més tres membres designats per la comissió, un dels quals actuarà de secretari. A la vista de la documentació que es troba en l'expedient i prèvia ponderació dels criteris arreplegats en esta orde, emetrà una proposta de resolució en què es concrete el resultat de la valoració.
3. La Comissió de Valoració ajustarà el seu funcionament al que s'establix en la present orde i a les regles que conté el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Onze. Resolució
1. Vista la proposta de resolució, el director general de Formació i Qualificació Professional resoldrà per delegació de la consellera d'Educació, Formació i Ocupació. La resolució serà publicada als efectes de notificació en el Diari Oficial de la Comunitat Valenciana en un termini de tres mesos a computar des que finalitze el termini de presentació de sol·licituds; transcorregut el dit termini, la sol·licitud es podrà entendre desestimada per silenci administratiu.
2. De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la jurisdicció contenciosa administrativa, contra la resolució d'adjudicació, que posa fi a la via administrativa, cabrà interposar potestativament recurs de reposició o bé es podrà plantejar directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició s'ha d'interposar davant de la consellera d'Educació, Formació i Ocupació en el termini d'un mes a comptar de l'endemà de la publicació de la resolució d'adjudicació.
b) El recurs contenciós administratiu ha de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació de la resolució d'adjudicació en el Diari Oficial de la Comunitat Valenciana.
Dotze. Modificació de la subvenció
Tota alteració de les condicions tingudes en compte per a la concessió de la subvenció podrà donar lloc a la modificació de la resolució de concessió, salvaguardant els requisits mínims establits en esta orde per a ser beneficiari de la subvenció. A estos efectes es dictarà l'oportuna resolució de liquidació en què s'ajustaran els imports de la subvenció concedida, i el beneficiari quedarà obligat a tornar els imports que haja rebut en excés.
Tretze. Incompatibilitat amb altres subvencions
Les ajudes descrites en esta orde seran incompatibles amb altres subvencions que per la mateixa contractació puguen atorgar qualssevol institucions públiques, a excepció de les bonificacions a la cotització a la Seguretat Social.
Catorze. Causes de revocació de la subvenció
1. Seran causes determinants de la revocació de la subvenció i de reintegrament en el seu cas, les següents:
1.1. Que l'alumne no supere un mínim de mòduls la duració del qual siga equivalent a 450 hores durant el curs acadèmic corresponent a aquell en què es concedix la subvenció.
1.2. Que l'alumne renuncie a continuar els seus estudis.
1.3. Que el contracte de treball s'extingisca per causa imputable a l'estudiant-treballador.
1.4. Que el contracte de treball s'extingisca per les causes previstes en l'article 51 del Reial Decret Legislatiu 1/1995, de 24 de març, pel qual s'aprova el text refós de la Llei de l'Estatut dels Treballadors.
En cas que l'alumne-treballador no haja superat satisfactòriament els mòduls a què fa referència l'apartat 1.1, es liquidarà el total de l'import de la subvenció.
2. Si l'alumne-treballador renuncia a continuar els estudis (supòsit 1.2), la liquidació es realitzarà a trimestre vençut sempre que s'haja superat satisfactòriament com a mínim un mòdul en la corresponent avaluació trimestral.
3. La liquidació determinarà la reducció de la subvenció en proporció al temps en què l'alumne-treballador haja romàs d'alta laboral en el cas d'extinció del contracte de treball en els supòsits esmentats en els apartats 1.3 i 1.4. o en proporció al temps en què continue els estudis de manera satisfactòria, a la vista de l'avaluació trimestral, per haver superat com a mínim un mòdul en la corresponent avaluació trimestral.
Quinze. Causes de reintegrament
A més de les generals establides en l'article 37 de la LGS seran causes específiques de reintegrament de la subvenció:
1. L'extinció del contracte de treball o de societat per qualsevol motiu alié a la voluntat de l'estudiant-treballador fins que hagen transcorregut tres cursos acadèmics des del començament del cicle per part de l'alumne, llevat que l'extinció siga per alguna de les causes previstes en l'article 51 del Reial Decret Legislatiu 1/1995, de 24 de març.
2. La condemna de l'empresa per mitjà de sentència ferma durant el període en què el contracte de treball o de societat se simultaniege amb l'aprenentatge teoricopràctic per cometre delicte contra la seguretat i salut laborals o sancionada amb caràcter ferm per cometre infracció administrativa molt greu en la dita matèria.
3. En tot el que fa referència al control financer d'ajudes i subvencions finançades totalment o parcialment amb càrrec a fons comunitaris es tindrà en compte el que establix l'article 45 de la Llei 38/2003, de 17 de novembre, General de Subvencions.
DISPOSICIONS ADDICIONALS
Primera
Estes ajudes són susceptibles de ser cofinançades fins al 80% pel Fons Social Europeu i es financen amb càrrec al capítol 4, línia T7418000, del subprograma 322.52, Formació i Qualificació Professional, del Pressupost de la Generalitat per a l'exercici 2012, per un import màxim de 450.000 euros.
Segona
En relació amb esta orde d'ajudes s'establix el següent règim de delegació de competències:
1. Es delega en el secretari autonòmic de Formació i Ocupació la resolució dels recursos administratius que es puguen interposar contra els actes dictats en virtut d'esta orde.
2. Es delega en el director general de Formació i Qualificació Professional:
(a) La resolució de sol·licituds i els actes i documents de retenció de crèdit, autorització de gasto, disposició de crèdit, reconeixement d'obligacions i proposta de pagament, dins dels límits legals i reglamentaris referits a la gestió de les subvencions.
(b) La resolució d'incidències.
(c) La minoració de les subvencions concedides.
(d) La incoació i resolució dels expedients de revocació de les subvencions concedides.
(e) La resolució dels expedients de reintegrament de les subvencions concedides.
3. Es delega indistintament la firma de tots els documents comptables associats que es requerisquen per a la gestió de les subvencions, en les persones titulars de la Direcció General de Formació i Qualificació Professional i de la Subdirecció General de Formació i Qualificació Professional.
Tercera
Les ajudes regulades en esta orde no s'han de notificar o comunicar a la Comissió Europea per subjectar-se al règim de minimis establit en el Reglament 1998/2006 de la Comissió de 15 de desembre de 2006 relatiu a l'aplicació dels articles 107 i 108 del Tractat de Funcionamwent de l'Unió Europea a les ajudes de minimis, i no podran concedir-se a empreses dels sectors següents:
a) Pesca i aqüicultura, segons es preveuen en el Reglament (CE) núm. 104/2000, del Consell.
b) Producció primària dels productes agrícoles que apareixen en la llista de l'annex I del Tractat.
c) Empreses que operen en la transformació i comercialització dels productes agrícoles que figuren en la llista de l'annex I del Tractat, en els casos següents:
- Quan l'import de l'ajuda es determine en funció del preu o de la quantitat d'estos productes adquirits a productors primaris o comercialitzats per les empreses interessades.
- Quan l'ajuda depenga del fet que es repercutisca totalment o parcialment sobre els productors primaris (agricultors).
d) Activitats relacionades amb l'exportació a tercers països o estats membres quan l'ajuda estiga vinculada a la creació i funcionament d'una xarxa de distribució o a altres gastos d'explotació vinculats a l'activitat d'exportació.
e) Empreses que reben ajudes subordinades a un ús de béns nacionals amb preferència sobre els béns importats.
f) Carbó, segons es definix en el Reglament (CE) núm. 1407/2002.
g) Empreses que fan per compte d'altri operacions de transport de mercaderies per carretera, queden excloses les ajudes per a l'adquisició de vehicles de transport.
h) Queden excloses, així mateix, les empreses en crisi.
D'altra banda, l'aplicació d'este règim suposa que l'ajuda total de minimis concedida a una empresa determinada no serà superior a 200.000 euros durant qualsevol període de tres exercicis fiscals. Quan l'empresa opere en el sector del transport per carretera, l'import màxim aplicable serà de 100.000 euros.
Quarta
Resulten d'aplicació a esta orde el Decret Legislatiu de 26 de juny de 1991 del Consell, pel qual s'aprova el text refós de la Llei d'Hisenda Pública de la Generalitat Valenciana, en allò que estiga en vigor; la Llei 38/2003, de 17 de novembre, General de Subvencions i el Reglament General de Subvencions, aprovat pel Reial Decret 887/2006, de 21 de juliol.
DISPOSICIONS FINALS
Primera
Es faculta el secretari autonòmic de Formació i Ocupació per a dictar totes les instruccions i adoptar les mesures que considere oportunes per a l'execució i aplicació d'esta orde, i també per a modificar els terminis i termes establits en esta orde, quan concórreguen circumstàncies degudament motivades que impossibiliten el seu compliment.
Així mateix, se'l faculta perquè mitjançant una resolució puga, sense necessitat d'obrir un nou termini de presentació de sol·licituds, incrementar les dotacions econòmiques inicialment previstes i redistribuir els crèdits, dins dels límits pressupostaris.
Segona
Esta orde produirà efectes des de l'endemà de ser publicada en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la jurisdicció contenciosa administrativa, la present orde, que posa fi a la via administrativa, podrà ser recorreguda potestativament en reposició o bé els titulars de les empreses o entitats sense ànim de lucre de caràcter privat, les comunitats de béns o qualsevol altra unitat econòmica o patrimoni separat podran plantejar directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició s'haurà d'interposar davant la consellera d'Educació, Formació i Ocupació en el termini d'un mes a comptar de l'endemà de la seua publicació.
b) El recurs contenciós administratiu s'ha de plantejar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la seua publicació en el Diari Oficial de la Comunitat Valenciana.
València, 2 d'agost de 2012
La consellera d'Educació, Formació i Ocupació,
Mª JOSÉ CATALÁ VERDET